“ለግንቦት 20 የተከፈለው መስዋትነት በአንድ ቡድን የሥልጣን ስስት መክኗል”  ፕሮፌሰር መረራ ጉዲና
አዲስ አበባ:- በአንድ ቡድን የሥልጣን ስስት / ስግብግብነት/ በአገሪቱ ባለፉት 27 ዓመታት በዕኩልነት ላይ የተመሰረተ ዴሞክራሲያዊ ሥርዓት መገንባት ባለመቻሉ ለግንቦት 20 ድል የተከፈለው መስዋትነትመባከኑ ተገለፀ። የፖለቲካ ሳይንስ ምህሩ ፕሮፌሰር መረራ ጉዲና በተለይ ለአዲስ ዘመን ጋዜጣ እንደተናገሩት፤ ወጣቶች ጫካ ገብተው መራራ ትግል በማድረግ የ17 ዓመቱን የጭቆና አገዛዝ ገርስሰው ቢጥሉም፤ በአንድ ቡድን የሥልጣን ስስት በአገሪቱ ባለፉት 27 ዓመታት በዕኩልነት ላይ የተመሰረተ ዴሞክራሲያዊ ሥርዓት ባለመገንባቱ ለግንቦት 20 ድል የተከፈለው መስዋትነት ሊመክን ችሏል። ከዘውዳዊው አገዛዝ ማብቂያ ማግስት ጀምሮ ባለፉት 50 ዓመታት የመጡ አገራዊ ለውጦች   በዋናነት የከሸፉት በዕኩልነት ላይ የተመሰረተ ዴሞክራሲያዊ ሥርዓት ባለመገንባቱና የአንድ ቡድን የበላይነት በአገሪቱ በመንገሡ ነው የሚሉት ፕሮፌሰሩ፤ በንጉሡ ዘመነ መንግሥት በዋናነት የወጣቱ ጥያቄ የዕኩልነትና መሬት ላራሹ የሚል የነበረ፤ የዚያ ዘመን ወጣቶችም ዋጋ ከፍለው የንጉሣዊ ሥርዎ መንግሥትን ከጫንቃቸው አሽቀንጥረው ቢጥሉም የመጣውን ለውጥ ደርግ ነጥቆ  የራሱን አብዮት  ለ17 ዓመት አካሂዷበታል ብለዋል።  ደርግም ወደ ሥልጣን ሲመጣ መሬት ላራሹ የሚለውን ጥያቄ በገደምዳሜው ቢመልስም፤ በ17 ዓመቱ አብዮት በዕኩልነት ላይ የተመሰረተ ዴሞክራሲያዊ ሥርዓት ባለመገንባቱና የአንድ ቡድንን የበላይነት በሰፊው ህዝብ ጫንቃ ላይ ለመጣል ሲደረግ በነበረው ግብ ግብ  የአገሪቱ ብርቅየ ልጆች ተሰውተዋል፤ ብሔር ብሔረሰቦች ተጨፍልቀዋል፤ የዕምነትና የፖለቲካ ነፃነት ተገፏል። ወጣቶች ጫካ ገብተው መራራ ትግል በማድረግ የደርግን የጭቆና አገዛዝ ገርስሰው ወደ ሥልጣን ሲመጡ ደመላሽ ወንድም መጣልን በሚል ሰፊው ህዝብ አጨብጭቦ ቢቀበላቸውም፤ ተጨቁነናል ብለው ጫካ ገብተው የታገሉ ሰዎች ወደ ሥልጣን ከመጡ በኋላ ከትናንት ታሪክ ሳይማሩ የጠባብ ቡድንን ስሜትና ፍላጎት በሰፊው ህዝብ ላይ ለመጫን ባደረጉት ጥረት ወደ ጨቋኝነት መሸጋገራቸውን አመልክተዋል።ኢህአዴግ ወደ ሥልጣን ሲመጣ በዕኩልነት ላይ የተመሰረተ ዴሞክራሲያዊ ሥርዓት ለመፍጠርና በቀን ሦስት ጊዜ ሊያበላ የሚችል የኢኮኖሚ ዕድገት ለማምጣት ለኢትዮጵያ ህዝብ ቃል መግባቱን ጠቁመው፤ አንድ ቡድን ባለው የሥልጣን ስስት ባለፉት 27 ዓመታት የራሱን የበላይነት ለማስፈን ዜጎችን ሲገል፣ ሲያስርና ሲያሰቃይ መቆየቱን ጠቁመወዋል። በዚህም ወጣቶች ዋጋ የከፈሉለት የዴሞክራሲ፣ የዕኩልነትና የልማት ጥያቄዎች ባለፉት 27 ዓመታት አለመመለሱን ፕሮፌሰሩ ገልፀው፤ በነበረው የአንድ ቡድን ስሜትና ፍላጎት ሁሉንም ያካተተና ያሳተፈ አገራዊ ግንባታ ውስጥ ባለመገባቱ ለግንቦት 20 ድል የተከፈለው መስዋትነት ሊመክን እንደቻለ ገልፀዋል። ከንጉሡ አገዛዝ መጨረሻ ጀምሮ አገሪቱ ከአንዱ ቀውስ ወደ ሌለው ቀውስ እየተሸጋገረች ያለችው በዋናነት የፖለቲካ ጥያቄው ባለመፈታቱ ነው ያሉት ፕሮፌሰሩ፤ ታሪክ እንደሚያስረዳው በአገሪቱ የአንድ ቡድንን የበላይነት ለማስፈን የሚደረገው ጥረት አገርን ያፈርስ እንደሆን እንጂ ማነንም አትራፊ ስለማያደርግ፤ ከትናንት በመማር አሁን ላይም በወጣቶች መስዋትነት በአገሪቱ የመጣው ለውጥ በዕኩልነት ላይ የተመሰረተ ዴሞክራሲያዊ ሥርዓት ግንባታ ሊሳለጥበት ይገባል ብለዋል።ከሀገሪቱ የቀደመ ታሪክ እንደምንረዳው በታሪክ አጋጣሚ ወደ ሥልጣን የመጣ ቡድን ሥልጣኑን ለማስቀጠል አገርና ህዝብን ብዙ ዋጋ  ሲያስከፍል መቆየቱን  አመልክተው፣ አገር በአንድ ቡድን  ፈቃድ ብቻ አገር አትሆንም፣ አገር እንድትሆን ሁሉም የሚሳተፉበት እና  አስተዋጽኦ የሚያደርጉትም ሁኔታ ማመቻቸት ይገባል፤ ለዚህ ደግሞ የጋራ መግባባት ላይ  መድረስ እንደሚያስፈልግ  አመልክተዋል። አዲስ  ዘመን ግንቦት 20/2012 ሶሎሞን በየነ 